CELEX: 32022D0780
Language: hr
Date: 2022-04-13 00:00:00
Title: Provedbena odluka Komisije (EU) 2022/780 оd 13. travnja 2022. o neusklađenosti određenih ciljeva performansi uključenih u nacrt plana na razini funkcionalnog bloka zračnog prostora koje je dostavila Švicarska u skladu s Uredbom (EZ) br. 549/2004 Europskog parlamenta i Vijeća s ciljevima performansi na razini Unije za treće referentno razdoblje te o donošenju preporuka za reviziju tih ciljeva (priopćeno pod brojem dokumenta C(2022) 2313) (Vjerodostojan je samo tekst na njemačkom, francuskom i talijanskom jeziku) (Tekst značajan za EGP)

18.5.2022   
               
               
                  HR
               
               
                  Službeni list Europske unije
               
               
                  L 139/218
               
            
         PROVEDBENA ODLUKA KOMISIJE (EU) 2022/780
         оd 13. travnja 2022.
         o neusklađenosti određenih ciljeva performansi uključenih u nacrt plana na razini funkcionalnog bloka zračnog prostora koje je dostavila Švicarska u skladu s Uredbom (EZ) br. 549/2004 Europskog parlamenta i Vijeća s ciljevima performansi na razini Unije za treće referentno razdoblje te o donošenju preporuka za reviziju tih ciljeva
         
            
               (priopćeno pod brojem dokumenta C(2022) 2313)
            
         
         (Vjerodostojan je samo tekst na njemačkom, francuskom i talijanskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Sporazum između Europske zajednice i Švicarske Konfederacije o zračnom prometu („Sporazum”) (1),
         uzimajući u obzir Uredbu (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (2), a posebno njezin članak 11. stavak 3. točku (c) drugi podstavak,
         nakon savjetovanja s Odborom za jedinstveno nebo,
         budući da:
         
            OPĆE NAPOMENE
         
         
            Kontekst
         
         
                     (1)
                  
                  
                     Člankom 11. Uredbe (EZ) br. 549/2004 potrebno je uspostaviti plan performansi za usluge u zračnoj plovidbi i mrežnih funkcija. Nadalje, člankom 10. Provedbene uredbe Komisije (EU) 2019/317 (3) od država članica zahtijeva se da utvrde obvezujuće ciljeve performansi na nacionalnoj razini ili na razini funkcionalnih blokova zračnog prostora (FAB-ova) za svako referentno razdoblje programa performansi za usluge u zračnoj plovidbi i mrežne funkcije. Ti ciljevi performansi moraju biti u skladu s ciljevima na razini Unije koje je Komisija donijela za predmetno referentno razdoblje. Komisija je odgovorna za ocjenjivanje usklađenosti predloženih ciljeva performansi navedenih u nacrtima planova performansi s ciljevima performansi na razini Unije na temelju kriterija za ocjenjivanje utvrđenih u Prilogu IV. Provedbenoj uredbi (EU) 2019/317.
                  
               
                     (2)
                  
                  
                     Pandemija bolesti COVID-19 od prvog tromjesečja 2020. znatno je utjecala na sektor zračnog prometa i znatno smanjila obujam zračnog prometa u usporedbi s razinama prije pandemije zbog mjera koje su države članice i treće zemlje poduzele radi njezina suzbijanja.
                  
               
                     (3)
                  
                  
                     Ciljevi performansi na razini Unije za treće referentno razdoblje prvotno su utvrđeni u Provedbenoj odluci Komisije (EU) 2019/903 (4). Budući da su ti ciljevi performansi na razini Unije i nacrti planova performansi za treće referentno razdoblje koje su države članice i Švicarska naknadno dostavile sastavljeni prije izbijanja pandemije bolesti COVID-19, njima se nisu mogle uzeti u obzir kasnije znatno promijenjene okolnosti u zračnom prometu.
                  
               
                     (4)
                  
                  
                     Kao odgovor na utjecaj pandemije bolesti COVID-19 na pružanje usluga u zračnoj plovidbi, u Provedbenoj uredbi Komisije (EU) 2020/1627 utvrđene su izvanredne mjere za treće referentno razdoblje kojima se odstupa od odredaba Provedbene uredbe (EU) 2019/317 (5). U skladu s člankom 2. stavkom 1. Provedbene uredbe (EU) 2020/1627 Komisija je 2. lipnja 2021. donijela Provedbenu odluku Komisije (EU) 2021/891 (6) o utvrđivanju revidiranih ciljeva performansi na razini Unije za treće referentno razdoblje u ključnim područjima performansi povezanima sa sigurnošću, okolišem, kapacitetom i troškovnom učinkovitošću.
                  
               
                     (5)
                  
                  
                     Sve države članice i Švicarska izradile su i donijele nacrte planova performansi koji sadržavaju revidirane lokalne ciljeve performansi za treće referentno razdoblje, a koji su dostavljeni Komisiji na ocjenu do 1. listopada 2021. Švicarska je Komisiji dostavila svoj nacrt plana performansi na razini FAB-a, u ovom slučaju na razini funkcionalnog bloka zračnog prostora u središnjoj Europi („FABEC”). Nakon provjere potpunosti nacrta plana performansi FABEC-a Komisija je od FABEC-a zatražila da do 17. studenoga 2021. dostavi ažurirani nacrt plana performansi. Ocjena Komisije uključena u ovu Odluku temelji se na ažuriranom nacrtu plana performansi FABEC-a koji su dostavile Švicarska i države članice koje su dio FABEC-a.
                  
               
                     (6)
                  
                  
                     Tijelo za ocjenu performansi, koje pomaže Komisiji u provedbi programa performansi u skladu s člankom 11. stavkom 2. Uredbe (EZ) br. 549/2004, Komisiji je dostavilo izvješće u kojem izlaže svoje savjete u vezi s procjenom nacrta planova performansi za treće referentno razdoblje.
                  
               
                     (7)
                  
                  
                     Ova Odluka odnosi se samo na nacrte ciljeva performansi i povezane elemente sadržane u nacrtu plana performansi FABEC-a koji se izravno primjenjuju na pružatelja usluga u zračnoj plovidbi imenovanog za pružanje usluga u zračnom prostoru Švicarske.
                  
               
            Pristup ocjenjivanju
         
         
                     (8)
                  
                  
                     Komisija je u skladu s člankom 14. stavkom 1. Provedbene uredbe (EU) 2019/317 ocijenila usklađenost nacionalnih ciljeva odnosno ciljeva na razini FAB-ova na temelju kriterija za ocjenjivanje utvrđenih u točki 1. Priloga IV. toj provedbenoj uredbi i uzimajući u obzir lokalne okolnosti. U pogledu svakog ključnog područja performansi i s njima povezanih ciljeva performansi nadopunila je ocjenjivanje revizijom nacrta planova performansi u odnosu na elemente utvrđene u točki 2. Priloga IV. toj provedbenoj uredbi.
                  
               
                     (9)
                  
                  
                     Komisija je u pogledu ključnog područja performansi povezanog sa sigurnošću ocijenila usklađenost ciljeva koje je dostavila Švicarska, kako su utvrđeni u nacrtu plana performansi FABEC-a, u vezi s djelotvornošću upravljanja sigurnošću pružatelja usluga u zračnoj plovidbi na temelju kriterija utvrđenog u točki 1.1. Priloga IV. Provedbenoj uredbi (EU) 2019/317. Ta je ocjena provedena uzimajući u obzir lokalne okolnosti i nadopunjena je revizijom mjera kojima se nastoje ostvariti ciljevi povezani sa sigurnošću u pogledu elemenata utvrđenih u točki 2.1. podtočki (a) Priloga IV. Provedbenoj uredbi (EU) 2019/317. Komisija je zaključila da lokalni ciljevi performansi u području sigurnosti koje su predložile Švicarska i države članice koje su dio FABEC-a, kako su utvrđeni u nacrtu plana performansi FABEC-a, nisu sporni u pogledu njihove usklađenosti s odgovarajućim ciljevima performansi na razini Unije te stoga u ovoj Odluci nisu navedeni povezani nalazi.
                  
               
                     (10)
                  
                  
                     Kad je riječ o ključnom području performansi povezanom s okolišem, usklađenost ciljeva koje je dostavila Švicarska, kako su utvrđeni u nacrtu plana performansi FABEC-a, u vezi s prosječnom učinkovitošću horizontalnog leta na ruti za stvarnu putanju ocijenjena je na temelju kriterija utvrđenog u točki 1.2. Priloga IV. Provedbenoj uredbi (EU) 2019/317. U skladu s tim, predloženi ciljevi navedeni u nacrtu plana performansi FABEC-a uspoređeni su s relevantnim referentnim vrijednostima učinkovitosti horizontalnog leta na ruti koje su utvrđene u planu poboljšanja europske mreže ruta. Ta je ocjena provedena uzimajući u obzir lokalne okolnosti i nadopunjena je revizijom mjera kojima se nastoje ostvariti ciljevi povezani s okolišem u pogledu elemenata utvrđenih u točki 2.1. podtočki (a) Priloga IV. Provedbenoj uredbi (EU) 2019/317.
                  
               
                     (11)
                  
                  
                     Za kalendarsku godinu 2020. cilj performansi na razini Unije za treće referentno razdoblje u ključnom području performansi povezanom s okolišem, koji je prvotno utvrđen u Provedbenoj odluci (EU) 2019/903, nije revidiran Provedbenom odlukom (EU) 2021/891, s obzirom na to da je razdoblje za primjenu tog cilja isteklo i da je stoga njegova provedba postala konačna pa nema mogućnosti za retroaktivne prilagodbe. Stoga nije bilo primjereno da države članice i Švicarska u nacrtima planova performansi podnesenima do 1. listopada 2021. revidiraju svoje lokalne ciljeve performansi za kalendarsku godinu 2020. u ključnom području performansi povezanom s okolišem. S obzirom na ta razmatranja, usklađenost lokalnih ciljeva performansi u području okoliša s odgovarajućim ciljevima performansi na razini Unije ocijenjena je za kalendarske godine 2021., 2022., 2023. i 2024. Na temelju toga Komisija je zaključila da lokalni ciljevi performansi u području okoliša koje su predložile Švicarska i države članice koje su dio FABEC-a, kako su utvrđeni u nacrtu plana performansi FABEC-a, nisu sporni u pogledu njihove usklađenosti s odgovarajućim ciljevima performansi na razini Unije te stoga u ovoj Odluci nisu navedeni povezani nalazi.
                  
               
                     (12)
                  
                  
                     Kad je riječ o ključnom području performansi povezanom s kapacitetom, usklađenost ciljeva koje je dostavila Švicarska, kako su utvrđeni u nacrtu plana performansi FABEC-a, u vezi s prosječnim kašnjenjem u upravljanju protokom zračnog prometa na ruti (ATFM) po letu ocijenjena je na temelju kriterija utvrđenog u točki 1.3. Priloga IV. Provedbenoj uredbi (EU) 2019/317. U skladu s tim, predloženi ciljevi navedeni u nacrtu plana performansi FABEC-a uspoređeni su s relevantnim referentnim vrijednostima koje su utvrđene u planu mrežnih operacija. Ta je ocjena provedena uzimajući u obzir lokalne okolnosti i nadopunjena je revizijom mjera kojima se nastoje ostvariti ciljevi povezani s kapacitetom na ruti, uključujući posebice reviziju planiranih velikih ulaganja i reviziju programa poticaja u pogledu elemenata utvrđenih u točki 2.1. podtočki (a) Priloga IV. Provedbenoj uredbi (EU) 2019/317.
                  
               
                     (13)
                  
                  
                     Za kalendarsku godinu 2020. cilj performansi na razini Unije za treće referentno razdoblje u ključnom području performansi povezanom s kapacitetom, koji je prvotno utvrđen u Provedbenoj odluci (EU) 2019/903, nije revidiran Provedbenom odlukom (EU) 2021/891, s obzirom na to da je razdoblje za primjenu tog cilja isteklo i da je stoga njegova provedba postala konačna pa nema mogućnosti za retroaktivne prilagodbe. Stoga nije bilo primjereno da države članice i Švicarska u nacrtima planova performansi podnesenima do 1. listopada 2021. revidiraju svoje lokalne ciljeve performansi za kalendarsku godinu 2020. u ključnom području performansi povezanom s kapacitetom. S obzirom na ta razmatranja, usklađenost lokalnih ciljeva performansi u području kapaciteta s odgovarajućim ciljevima performansi na razini Unije ocijenjena je za kalendarske godine 2021., 2022., 2023. i 2024. Na temelju toga Komisija je zaključila da lokalni ciljevi performansi u području kapaciteta koje su predložile Švicarska i države članice koje su dio FABEC-a, kako su utvrđeni u nacrtu plana performansi FABEC-a, nisu sporni u pogledu njihove usklađenosti s odgovarajućim ciljevima performansi na razini Unije te stoga u ovoj Odluci nisu navedeni povezani nalazi.
                  
               
                     (14)
                  
                  
                     Nadalje, kad je riječ o ocjeni nacrta ciljeva performansi povezanih s kapacitetom za zračne luke koje su obuhvaćene područjem primjene Provedbene uredbe (EU) 2019/317 u skladu s člankom 1. stavcima 3. i 4. te uredbe, Komisija je nadopunila svoju ocjenu revizijom nacrta ciljeva Švicarske, kako su utvrđeni u nacrtu plana performansi FABEC-a, povezanih s kapacitetom za terminalne usluge u zračnoj plovidbi u skladu s točkom 2.1. podtočkom (b) Priloga IV. Provedbenoj uredbi (EU) 2019/317. Budući da nije utvrđeno da su ti nacrti ciljeva sporni u pogledu Švicarske, u ovoj Odluci nije potrebno navoditi nikakve povezane nalaze.
                  
               
                     (15)
                  
                  
                     Kad je riječ o ključnom području performansi povezanom s troškovnom učinkovitošću, usklađenost ciljeva koje je dostavila Švicarska, kako su utvrđeni u nacrtu plana performansi FABEC-a, u vezi s utvrđenim jediničnim troškom za rutne usluge u zračnoj plovidbi ocijenjena je na temelju kriterija utvrđenih u točki 1.4. podtočkama (a), (b) i (c) Priloga IV. Provedbenoj uredbi (EU) 2019/317. Ti se kriteriji temelje na kretanju utvrđenog jediničnog troška tijekom trećeg referentnog razdoblja, dugoročnom kretanju utvrđenog jediničnog troška tijekom drugog i trećeg referentnog razdoblja (2015.–2024.) i polaznoj vrijednosti za utvrđeni jedinični trošak na razini zone naplate u usporedbi s prosječnom vrijednošću zona naplate u kojima pružatelji usluga u zračnoj plovidbi imaju slično operativno i ekonomsko okruženje. Kad je utvrđeno da rutni ciljevi povezani s troškovnom učinkovitošću nisu u skladu s kriterijima utvrđenima u točki 1.4. podtočkama (a), (b) i (c) Priloga IV. Provedbenoj uredbi (EU) 2019/317, Komisija je dodatno ispitala može li se odstupanje smatrati potrebnim i razmjernim na temelju točke 1.4. podtočke (d) Priloga IV. Provedbenoj uredbi (EU) 2019/317.
                  
               
                     (16)
                  
                  
                     Na temelju toga Komisija je zaključila da predloženi lokalni ciljevi performansi u području troškovne učinkovitosti za zonu naplate rutnih naknada u Švicarskoj, kako su utvrđeni u nacrtu plana performansi FABEC-a, nisu sporni u pogledu njihove usklađenosti s odgovarajućim ciljevima performansi na razini Unije te stoga u ovoj Odluci nisu navedeni povezani nalazi.
                  
               
                     (17)
                  
                  
                     Ocjena rutnih ciljeva povezanih s troškovnom učinkovitošću provedena je uzimajući u obzir lokalne okolnosti. Nadopunjena je revizijom elemenata utvrđenih u točki 2. Priloga IV. Provedbenoj uredbi (EU) 2019/317, odnosno ključnih čimbenika i parametara na kojima se temelje ti ciljevi kako je utvrđeno u točki 2.1. podtočki (d) tog priloga. Budući da je utvrđeno da su određeni ključni čimbenici i parametri na kojima se temelje ti ciljevi sporni u pogledu Švicarske, povezani nalazi navedeni su u ovoj Odluci.
                  
               
                     (18)
                  
                  
                     Nadalje, kad je riječ o ocjeni nacrta ciljeva povezanih s troškovnom učinkovitošću za zračne luke koje su obuhvaćene područjem primjene Provedbene uredbe (EU) 2019/317 u skladu s člankom 1. stavcima 3. i 4. te uredbe, Komisija je nadopunila svoju reviziju ocjenom nacrta ciljeva povezanih s troškovnom učinkovitošću Švicarske, kako su utvrđeni u nacrtu plana performansi FABEC-a, za terminalne usluge u zračnoj plovidbi u skladu s točkom 2.1. podtočkom (c) Priloga IV. Provedbenoj uredbi (EU) 2019/317. Budući da je utvrđeno da su ti nacrti ciljeva sporni u pogledu Švicarske, povezani nalazi navedeni su u ovoj Odluci.
                  
               
                     (19)
                  
                  
                     Komisija je u skladu s točkom 2. podtočkom (f) Priloga IV. Provedbenoj uredbi (EU) 2019/317 u vezi s ocjenom nacrta ciljeva povezanih s kapacitetom nadopunila reviziju ocjenom nacrta programa poticaja iz članka 11. Provedbene uredbe (EU) 2019/317. U tom je pogledu ispitala ispunjavaju li nacrti programa poticaja materijalne zahtjeve iz članka 11. stavaka 1. i 3. Provedbene uredbe (EU) 2019/317. Budući da je utvrđeno da su ti nacrti programa poticaja sporni u pogledu Švicarske, povezani nalazi navedeni su u ovoj Odluci.
                  
               
            Posebna razmatranja u vezi s razvojem prometa
         
         
                     (20)
                  
                  
                     U osnovnom prometnom predviđanju STATFOR-a iz listopada 2021. predviđa se da će zračni promet na razini Unije dosegnuti svoje razine prije pandemije tijekom 2023. i premašiti te razine 2024. Međutim, razina nesigurnosti u pogledu razvoja prometa i dalje je posebno visoka zbog rizika povezanih s razvojem epidemiološke situacije uzrokovane bolešću COVID-19. Komisija napominje da se očekuje da će oporavak prometa biti neujednačen među državama članicama.
                  
               
                     (21)
                  
                  
                     U skladu s tim, očekuje se da će predviđeni rast prometa u nekoliko država članica u trećem referentnom razdoblju biti znatno niži od prosječnog rasta prometa na razini Unije, a predviđa se da će u nizu tih država članica obujam prometa u trećem referentnom razdoblju ostati ispod razina prije pandemije. Komisija potvrđuje da je zbog toga postizanje ciljeva troškovne učinkovitosti na razini Unije zahtjevnije za predmetne države članice te je to uzela u obzir pri preispitivanju lokalnih okolnosti relevantnih za ocjenjivanje svakog pojedinačnog nacrta plana performansi.
                  
               
            OCJENA KOMISIJE
         
         
            Ocjena nacrta ciljeva performansi u ključnom području performansi povezanom s troškovnom učinkovitošću
         
         
                     (22)
                  
                  
                     U pogledu pregleda ključnih čimbenika i parametara utvrđenih u točki 2.1. podtočki (d) Priloga IV. Provedbenoj uredbi (EU) 2019/317 na kojima se temelje nacrti ciljeva performansi FABEC-a u ključnom području performansi povezanom s troškovnom učinkovitošću za Švicarsku, Komisija je u svojoj ocjeni donijela sljedeće zaključke o utvrđenim troškovima i njihovoj preraspodjeli.
                  
               
                     (23)
                  
                  
                     U pogledu utvrđenih troškova, Komisija primjećuje da Švicarska u nacrtu plana performansi FABEC-a navodi da je pružatelj rutnih usluga u zračnoj plovidbi (Skyguide) uveo promjene u pogledu pravila kapitalizacije poduzeća Skyguide, čiji je učinak povećanje troškova osoblja i operativnih troškova uz istodobno smanjenje troškova amortizacije tijekom trećeg referentnog razdoblja. U svojem savjetu Komisiji tijelo za reviziju uspješnosti smatra da bi se tom promjenom mogla narušiti provedba mehanizma podjele rizika troškova u pogledu Švicarske. Stoga bi u revidiranom nacrtu plana performansi FABEC-a trebalo dodatno objasniti i opravdati obrazloženje i implikacije primijenjene metode u pogledu njihove usklađenosti s relevantnim pravnim odredbama, uključujući članak 28. stavak 4. Provedbene uredbe (EU) 2019/317.
                  
               
                     (24)
                  
                  
                     Kad je riječ o raspodjeli troškova između rutnih i terminalnih usluga, Švicarska uvodi promjenu primijenjene metodologije u pogledu postupanja s neizravnim troškovima OPEX-a. Međutim, Komisija napominje da Švicarska u nacrtu plana performansi FABEC-a nije opisala niti opravdala tu promjenu u raspodjeli neizravnih troškova OPEX-a između rutnih i terminalnih usluga. Komisija stoga smatra da bi to trebalo dodatno objasniti i opravdati u revidiranom nacrtu plana performansi.
                  
               
                     (25)
                  
                  
                     Na temelju zaključaka iz uvodnih izjava od 21. do 41. Provedbene odluke C(2022) 2283 (7), predloženi ciljevi navedeni u nacrtu plana performansi FABEC-a, povezani sa zonom naplate rutnih naknada u Belgiji i Luksemburgu, ocijenjeni su kao neusklađeni s ciljevima performansi na razini Unije u ključnom području performansi povezanom s troškovnom učinkovitošću. Stoga bi Švicarska, koja je zajedno s Belgijom, Francuskom, Njemačkom, Luksemburgom i Nizozemskom izradila i dostavila nacrt plana performansi za treće referentno razdoblje na razini FAB-a, trebala zajednički dostaviti revidirani nacrt plana performansi za FABEC u skladu s preporukama utvrđenima u ovoj Odluci i Provedbenoj odluci C(2022) 2283.
                  
               
            Pregled nacrta ciljeva povezanih s troškovnom učinkovitošću za terminalne usluge u zračnoj plovidbi
         
         
                     (26)
                  
                  
                     Komisija ima primjedbe u vezi s nacrtom ciljeva performansi koji je dostavila Švicarska, kako su utvrđeni u nacrtu plana performansi FABEC-a, povezanima s kretanjem terminalnog utvrđenog jediničnog troška u skladu s točkom 2. podtočkom (c) Priloga IV. Provedbenoj uredbi (EU) 2019/317.
                  
               
                     (27)
                  
                  
                     Prvo, usporedbom kretanja terminalnog utvrđenog jediničnog troška za treće referentno razdoblje s kretanjem utvrđenog jediničnog rutnog troška Komisija je utvrdila da je kretanje terminalnog utvrđenog jediničnog troška za zonu naplate terminalnih naknada u Švicarskoj, koje iznosi +2,7 %, više od kretanja utvrđenog jediničnog rutnog troška na razini zone naplate u Švicarskoj, koje je iznosilo -0,5 % tijekom trećeg referentnog razdoblja.
                  
               
                     (28)
                  
                  
                     Drugo, Komisija smatra da su nacrti ciljeva povezanih s kretanjem terminalnog utvrđenog jediničnog troška za zonu naplate terminalnih naknada u Švicarskoj od +2,7 % tijekom trećeg referentnog razdoblja viši od stvarnog kretanja terminalnog utvrđenog jediničnog troška od -3,4 % koje je zabilježeno tijekom drugog referentnog razdoblja. Ta je razlika vjerojatno posljedica znatnih povećanja terminalnih utvrđenih troškova tijekom trećeg referentnog razdoblja, posebice u pogledu operativnih troškova i troškova amortizacije.
                  
               
                     (29)
                  
                  
                     Treće, uspoređujući nacrt terminalnih ciljeva povezanih s troškovnom učinkovitošću i performanse sličnih zračnih luka za treće referentno razdoblje, Komisija ističe da je utvrđeni jedinični trošak zračnih luka u Ženevi i Zürichu prema procjenama znatno viši od srednjeg utvrđenog jediničnog troška sličnih zračnih luka za drugo i treće referentno razdoblje.
                  
               
                     (30)
                  
                  
                     Komisija stoga smatra da bi Švicarska trebala dodatno obrazložiti terminalne ciljeve povezane s troškovnom učinkovitošću s obzirom na primjedbe iz uvodnih izjava od 26. do 29., ili revidirati nacrt ciljeva za terminalni utvrđeni jedinični trošak i smanjiti njegovu vrijednost.
                  
               
            Pregled programa poticaja iz članka 11. Provedbene uredbe (EU) 2019/317 koji nadopunjava Komisijinu ocjenu nacrta ciljeva povezanih s kapacitetom
         
         
                     (31)
                  
                  
                     Kad je riječ o elementima revizije utvrđenima u točki 2.1. podtočki (f) Priloga IV. Provedbenoj uredbi (EU) 2019/317, Komisija primjećuje da nacrt programa poticaja za kapacitet na ruti koji je predložen u FABEC-ovu nacrtu plana performansi sadržava maksimalnu financijsku pogodnost jednaku maksimalnoj financijskoj nepogodnosti u iznosu od 0,5 % utvrđenih troškova. Komisija primjećuje i da program poticaja za kapacitet terminala koji Švicarska predlaže u FABEC-ovu nacrtu plana performansi sadržava maksimalnu financijsku pogodnost jednaku maksimalnoj financijskoj nepogodnosti u iznosu od 0,5 % utvrđenih troškova.
                  
               
                     (32)
                  
                  
                     Na temelju stručnog savjeta tijela za ocjenu performansi Komisija sumnja da bi predložena maksimalna financijska nepogodnost u iznosu od 0,5 % utvrđenih troškova u tim programima poticaja imala ikakav znatan utjecaj na prihode izložene riziku, kako je propisano člankom 11. stavkom 3. točkom (a) Provedbene uredbe (EU) 2019/317.
                  
               
                     (33)
                  
                  
                     Stoga bi Švicarska u pogledu nacrta plana performansi koji je dostavio FABEC trebala revidirati svoje nacrte programa poticaja za ostvarenje ciljeva povezanih s kapacitetom na ruti i kapacitetom terminala tako da se maksimalne financijske nepogodnosti koje proizlaze iz tih programa poticaja odrede na razini koja ima znatan utjecaj na prihode izložene riziku, kako je izričito propisano člankom 11. stavkom 3. točkom (a) Provedbene uredbe (EU) 2019/317, što bi prema mišljenju Komisije trebalo dovesti do maksimalne financijske nepogodnosti u iznosu ili veće od 1 % utvrđenih troškova.
                  
               
            ZAKLJUČCI
         
         
                     (34)
                  
                  
                     S obzirom na Provedbenu odluku C(2022) 2283 Komisija je utvrdila da nacrt plana performansi koji je Švicarska dostavila u okviru FABEC-a sadržava određene ciljeve performansi u pogledu Belgije i Luksemburga koji nisu u skladu s ciljevima performansi na razini Unije.
                  
               
                     (35)
                  
                  
                     Stoga Švicarska i države članice koje su dio FABEC-a trebaju u skladu s člankom 14. stavkom 3. Provedbene uredbe (EU) 2019/317 Komisiji dostaviti revidirani nacrt plana performansi u roku od tri mjeseca od datuma donošenja ove Odluke uzimajući u obzir preporuke koje je iznijela Komisija.
                  
               
                     (36)
                  
                  
                     Komisija će nakon toga u cijelosti ocijeniti revidirani nacrt plana performansi u skladu s postupkom utvrđenim u članku 15. Provedbene uredbe (EU) 2019/317 i na temelju te naknadne ocjene može zauzeti stav u pogledu nacrta ciljeva performansi i drugih elemenata planova performansi za koje nisu iznesene primjedbe u ovoj Odluci.
                  
               
                     (37)
                  
                  
                     U skladu s člankom 17. Provedbene uredbe (EU) 2019/317 ciljevi utvrđeni u najnovijoj verziji nacrta plana performansi primjenjuju se privremeno dok Komisija ne izda odluku o usklađenosti ciljeva performansi ili revidiranih ciljeva performansi, nakon čega Švicarska i države članice koje su dio FABEC-a moraju donijeti završni plan performansi.
                  
               
                     (38)
                  
                  
                     Člankom 17. Provedbene uredbe (EU) 2019/317 dodjeljuje se retroaktivan učinak ciljevima sadržanima u završnom planu performansi u pogledu ključnog područja performansi povezanog s troškovnom učinkovitošću. Zbog toga se svaka razlika u prihodima koja nastane zbog primjene jedinične cijene ili jediničnih cijena izračunanih na temelju nacrta plana performansi umjesto jedinične cijene ili jediničnih cijena izračunanih na temelju završnog plana performansi treba podmiriti naknadnim prilagodbama jedinične cijene tijekom trećeg referentnog razdoblja, koje se dodatno reguliraju izvanrednim mjerama za treće referentno razdoblje utvrđenima u Provedbenoj uredbi (EU) 2020/1627. Stoga Komisija neće donositi zaključke o usklađenosti jediničnih cijena u skladu s člankom 29. stavkom 3. Provedbene uredbe (EU) 2019/317 prije donošenja relevantnih završnih planova performansi.
                  
               
                     (39)
                  
                  
                     Komisija napominje da su neke države članice izrazile namjeru da u svoje troškovne osnovice za treće referentno razdoblje uključe troškovne stavke povezane s otkrivanjem bespilotnih letjelica u zračnim lukama. Na temelju elemenata sadržanih u nacrtima planova izvedbe nije bilo moguće točno utvrditi u kojoj su mjeri države članice uključile takve utvrđene troškove u svoje troškovne osnovice za treće referentno razdoblje i, ako su ti troškovi uključeni, u kojoj su mjeri nastali u vezi s pružanjem usluga u zračnoj plovidbi te bi li se stoga mogli smatrati prihvatljivima u okviru programa performansi i sustava utvrđivanja naknada. Službe Komisije poslale su ad hoc zahtjev za informacije svim državama članicama kako bi prikupile relevantne informacije te će dodatno ispitati prijavljene troškove otkrivanja bespilotnih letjelica u zračnim lukama u kontekstu provjere usklađenosti s jediničnim cijenama. Ovom se Odlukom ne dovode u pitanje nalazi i zaključci Komisije o troškovima otkrivanja bespilotnih letjelica.
                  
               
                     (40)
                  
                  
                     Kao odgovor na rusku vojnu agresiju protiv Ukrajine, koja je započela 24. veljače 2022., Unija je donijela mjere ograničavanja kojima se ruskim zračnim prijevoznicima, svim zrakoplovima registriranima u Rusiji i svim zrakoplovima koji nisu registrirani u Rusiji, a koji su u vlasništvu ili zakupu bilo koje ruske fizičke ili pravne osobe, subjekta ili tijela, zabranjuje slijetanje na područje Unije, uzlijetanje s njega ili njegovo prelijetanje. Te mjere dovode do smanjenja zračnog prometa u zračnom prostoru iznad područja Unije. Međutim, učinak na razini Unije ne bi trebao biti usporediv sa smanjenjem zračnog prometa do kojeg je došlo zbog izbijanja pandemije bolesti COVID-19 u ožujku 2020. Stoga je primjereno zadržati postojeće mjere i postupke za provedbu programa performansi i sustava utvrđivanja naknada u trećem referentnom razdoblju. Pri reviziji lokalnih ciljeva performansi iz nacrta plana performansi FABEC-a, Švicarska i države članice FABEC-a trebale bi uzeti u obzir operativne i financijske učinke relevantnih promjena u prometu.
                  
               
                     (41)
                  
                  
                     Komisija se u skladu s člankom 19. stavkom 2. Sporazuma savjetovala sa Švicarskom o preporukama utvrđenima u ovoj Odluci,
                  
               DONIJELA JE OVU ODLUKU:
         
            Članak 1.
            Ciljevi performansi iz nacrta plana performansi FABEC-a koji su dostavile Belgija, Njemačka, Francuska, Luksemburg, Nizozemska i Švicarska u skladu s Uredbom (EZ) br. 549/2004, navedeni u Prilogu Provedbenoj odluci C(2022) 2283, nisu u skladu s ciljevima performansi na razini Unije za treće referentno razdoblje utvrđenima u Provedbenoj odluci (EU) 2021/891.
         
         
            Članak 2.
            Ova je Odluka upućena Švicarskoj Konfederaciji.
         
         
            Sastavljeno u Bruxellesu 13. travnja 2022.
            
               
                  Za Komisiju
               
               Adina VĂLEAN
               
                  Članica Komisije
               
            
         
         
            (1)  SL L 114, 30.4.2002., str. 73.
         
         
            (2)  SL L 96, 31.3.2004., str. 1.
         
         
            (3)  Provedbena uredba Komisije (EU) 2019/317 od 11. veljače 2019. o utvrđivanju programa performansi i sustava utvrđivanja naknada u okviru jedinstvenog europskog neba i stavljanju izvan snage provedbenih uredaba (EU) br. 390/2013 i (EU) br. 391/2013, SL L 56, 25.2.2019., str. 1.
         
         
            (4)  Provedbena odluka Komisije (EU) 2019/903 od 29. svibnja 2019. kojom se postavljaju ciljevi performansi na razini Unije za mrežu za upravljanje zračnim prometom za treće referentno razdoblje koje počinje 1. siječnja 2020. i završava 31. prosinca 2024. godine (SL L 144, 3.6.2019., str. 49.).
         
            (5)  Provedbena uredba Komisije (EU) 2020/1627 оd 3. studenoga 2020. o izvanrednim mjerama za treće referentno razdoblje (2020.–2024.) programa performansi i sustava utvrđivanja naknada u okviru jedinstvenog europskog neba zbog pandemije bolesti COVID-19 (SL L 366, 4.11.2020., str. 7.).
         
            (6)  Provedbena odluka Komisije (EU) 2021/891 оd 2. lipnja 2021. o utvrđivanju revidiranih ciljeva performansi na razini Unije za mrežu za upravljanje zračnim prometom za treće referentno razdoblje (2020.–2024.) i o stavljanju izvan snage Provedbene odluke (EU) 2019/903 (SL L 195, 3.6.2021., str. 3.).
         
            (7)  Provedbena odluka Komisije o neusklađenosti određenih ciljeva performansi navedenih u nacrtima planova performansi na nacionalnoj razini ili na razini funkcionalnog bloka zračnog prostora koje su dostavili Belgija, Njemačka, Grčka, Francuska, Cipar, Latvija, Luksemburg, Malta, Nizozemska, Rumunjska i Švedska u skladu s Uredbom (EZ) br. 549/2004 Europskog parlamenta i Vijeća s ciljevima performansi na razini Unije za treće referentno razdoblje te o donošenju preporuka za reviziju tih ciljeva.